Se nézők, se gól, se játék
Egy dolog már a meccs előtt biztos volt. A szurkolók nem fognak botrányt csinálni. De lehet, hogy a kispesti játékosok gondolták úgy, hogy szurkolóik ne maradjanak le semmiről. Gyenge színvonalú találkozón igazságos végeredmény született. A legtöbbet a szurkolók nyerték, hogy nem kellett ezt végignézniük.
A hazaiak kezdtek aktívabban, már a mérkőzés elején jóval többet támadtak, veszélytelenül. Mégis az első komolyabb helyzet a vendégek előtt alakulhatott volna ki, ha a partjelző nem állítja meg tévesen lesen Keneseit. Mindkét gárda nagy hangsúlyt fektetett a védekezésre, az első számú szempont az volt, hogy ne kapjanak gólt. A kapusok szinte komolyabb védeni való nélkül maradtak az első játékrészben.

A második negyvenöt perc ugyanott folytatódott, ahol az első véget ért. Ötlettelen játék jellemezte mind a két együttest, ami azért is volt furcsa, mert egyik gárdát sem veszélyezteti a kiesés veszélye, tehát játszhattak volna akár egy jó meccset is.

A zárt kapuk előtt játszott találkozó legszínesebb jelenete a 83. percben volt, amikor Piroska sípszó előtt rúgta el a labdát, amiért Hajdó játékvezető sárgát adott a kispestiek középpályásának. Piroskának már volt egy sárga lapja, ezért előkerült a piros is.

Egy kifejezetten gyenge mérkőzés után elmondható, hogy a nézők nem maradtak le semmiről. Sőt!
Futball sport